### NN 87/2022 (27.7.2022.), Odluka o naknadi za razvoj trgovačkog društva IVS - Istarskog vodozaštitnog sustava d.o.o., Buzet

IVS – Istarski vodozaštitni sustav d.o.o.

1356

Na temelju članaka 52. i 56. Zakona o financiranju vodnoga gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17, 66/19) te članka 23. stavak 1. točka 4. Zakona o vodnim uslugama (»Narodne novine«, br. 66/19) Skupština trgovačkog društva IVS – Istarskog vodozaštitnog sustava d.o.o. (u daljnjem tekstu: Javni isporučitelj) donosi

ODLUKU

O NAKNADI ZA RAZVOJ

I. OPĆE ODREDBE

Članak 1.

Ovom se Odlukom uvodi obveza plaćanja naknade za razvoj sustava javne odvodnje i pročišćavanja otpadnih voda malih naselja u zonama sanitarne zaštite izvorišta vode za piće na području Istarske županije.

Odlukom se utvrđuje visina naknade za razvoj, detaljnije namjene kojima služi prihod od naknade za razvoj, obveznici plaćanja naknade za razvoj, osnovica plaćanja, način i rokovi uplate, nadzor nad obračunom i naplatom naknade za razvoj, izuzeća i oslobođenja od plaćanja naknade za razvoj te sva druga pitanja vezana za ostvarenje i korištenje naknade za razvoj.

Članak 2.

Naknada za razvoj se plaća na području jedinica lokalne samouprave u Istarskoj županiji, koje se putem javnih vodoopskrbnih sustava opskrbljuju vodom iz izvorišta, za koja su Odlukom o zonama sanitarne zaštite izvorišta vode za piće u Istarskoj županiji (Službene novine Istarske županije br. 12/05) donijete mjere zaštite i program sanacije, a koja područja jedinica lokalne samouprave su sljedeća:

– Gradovi Buje, Buzet, Novigrad, Pazin, Poreč, Rovinj, Umag, Pula, Vodnjan, i Labin te

– Općine Bale, Brtonigla, Cerovlje, Funtana, Gračišće, Grožnjan, Kanfanar, Karojba, Kaštelir – Labinci, Lanišće, Lupoglav, Motovun, Oprtalj, Sv. Lovreč, Sv. Petar u Šumi, Tar – Vabriga, Tinjan, Višnjan, Vižinada, Vrsar, Žminj, Barban, Fažana, Ližnjan, Marčana, Medulin, Svetvinčenat, Kršan, Sveta Nedjelja, Pićan i Raša.

II. OBVEZA PLAĆANJA NAKNADE ZA RAZVOJ

Članak 3.

Obveznici plaćanja naknade za razvoj sustava javne odvodnje i pročišćavanja su svi obveznici plaćanja cijene vodnih usluga na područjima iz članka 2. ove Odluke.

Izuzeće od plaćanja naknade za razvoj bit će korisnici usluga javne vodoopskrbe koji koriste vodovodni priključak za poljoprivredu – navodnjavanje te za urbane vrtove i javne zelene površine u vlasništvu jedinica lokalne samouprave.

III. VISINA I NAČIN OBRAČUNA NAKNADE ZA RAZVOJ

Članak 4.

Osnovica za obračun naknade za razvoj je jedinica mjere isporučene vodne usluge odnosno jedan kubni metar isporučene vode (1 m3).

Visina naknade za razvoj iznosi 1,00 kn po 1/m3 isporučene vode.

Ukupan iznos naknade za razvoj koju je obveznik dužan platiti predstavlja umnožak količine isporučene vode i iznosa naknade utvrđenog ovom Odlukom.

Iznos naknade za razvoj ne podliježe obvezi obračunavanja poreza na dodanu vrijednost.

Članak 5.

Naknada za razvoj se obračunava i naplaćuje mjesečno putem računa za vodnu uslugu javne vodoopskrbe kao zasebna stavka na računu, koje obveznicima ispostavljaju Isporučitelji vodnih usluga vodoopskrbe.

Obveznici plaćanja dužni su plaćati naknadu za razvoj u onim rokovima u kojima su dužni plaćati cijenu vodne usluge javne vodoopskrbe.

Naplaćene iznose naknade za razvoj tijekom jednog kalendarskog mjeseca Isporučitelji vodnih usluga vodoopskrbe doznačuju na žiro račun Javnog isporučitelja sukladno uvjetima utvrđenim u sklopljenim Ugovorima.

Isporučitelji vodnih usluga vodoopskrbe obavljaju sve poslove naplate naknade za razvoj od potrošača što uključuje i sve poslove oko prisilne naplate, odnosno upućivanje opomena te sudjelovanje u svojstvu ovrhovoditelja/vjerovnika u postupcima ovrhe, predstečaja, stečaja i likvidacije.

IV. KORIŠTENJE PRIHODA OD NAKNADE ZA RAZVOJ

Članak 6.

Naknada za razvoj prihod je Javnog isporučitelja.

Prihodi od naknade za razvoj koristit će se za financiranje projektne i ostale pripremne dokumentacije za gradnju i/ili rekonstrukciju sustava javne odvodnje, rješavanje imovinsko pravnih poslova, provođenje potrebnih studijskih analiza za razvoj sustava odvodnje te za gradnju komunalnih vodnih građevina sustava javne odvodnje, i nabavu opreme koja je potrebna za razvoj sustava odvodnje.

Prihodi od naknade za razvoj koriste se i za financiranje otplate zajmova, kredita i drugih obveza i ulaganja za gradnju komunalnih vodnih građevina sukladno financijskom planu Javnog isporučitelja koji se donose u skladu sa zakonom kojim se uređuju vodne usluge.

V. NADZOR

Članak 7.

Javni isporučitelj u svojim poslovnim knjigama za svaku jedinicu lokalne samouprave prikupljenu naknadu za razvoj vodi na zasebnom kontu.

Nadzor nad obračunom, naplatom i korištenjem naknade za razvoj obavljaju jedinice lokalne samouprave putem organa Javnog isporučitelja.

Javni isporučitelj svojim organima podnosi izvješća o obračunu i naplati naknade za razvoj po pojedinoj jedinici lokalne samouprave.

VI. PRIJELAZNE I ZAVRŠNE ODREDBE

Članak 8.

Ova Odluka stupa na snagu osam (8) dana od dana objave u »Narodnim novinama« te se objavljuje i na mrežnoj stranici Javnog isporučitelja.

Ova se Odluka dostavlja Vijeću za vodne usluge u roku od pet (5) dana od dana donošenja.

Stupanjem na snagu ove Odluke, na temelju čl. 52. Zakona o financiranju vodnog gospodarstva prestaju važiti sljedeće odluke:

– Odluka o uvođenju naknade za razvoj za sufinanciranje izgradnje Sustava javne odvodnje malih naselja i zaštite voda u Istarskoj županiji od dana 22. 11. 2010. godine Službene novine Istarske županije br. 13/2010;

– Odluka izmjenama i dopunama Odluke o uvođenju naknade za razvoj za sufinanciranje izgradnje Sustava javne odvodnje malih naselja i zaštite voda u Istarskoj županiji od dana 12. 12. 2011. godine Službene novine Istarske županije br. 18/2011;

– Odluka o izmjenama i dopunama Odluke o uvođenju nak­nade za razvoj za sufinanciranje izgradnje Sustava javne odvodnje malih naselja i zaštite voda u Istarskoj županiji od dana 18. 12. 2017. godine Službene novine Istarske županije br. 20/2017.

Broj: III-20/4-22
 Buzet, 22. srpnja 2022.

Za Skupštinu Društva
 Predsjednik
 Damir Kajin, v. r.